Anibrandfees afgestel weens Mighty Men | News24
Anibrandfees afgestel weens Mighty Men
Dit gons op sosiale media platforms oor die amptelike aankondiging dat die gewilde Anibrandfees 2018 afgestel is.
Die rede: Mighty Men se datum wat verskuif is na dieselfde naweek as die Anibrandfees, 2 en 3 Maart 2018. En omdat die saamtrek nou baie nader aan Uitenhage gaan wees, op ’n plaas buite Humansdorp.
“Anibrand kan nie kompeteer met Mighty Men nie. ‘n Opname is gemaak en mense wat ons weet verlede jaar beide Anibrand en Mighty Men bygewoon het is gevra wat hul keuse sal wees. Meeste het gesê Mighty Men,” sê Tossie van Loggenberg, organiseerder van die Anibrandfees.
“Dit kos meer as ’n miljoen rand om Anibrand aan te bied. Die kostes word gedek deur besoekers se toegangsgeld. Ons kan nie bekos-tig om finansieël ’n verlies te lei weens ’n drastiese afname in feesgangers nie.”
Van Loggenberg en mede-organiseerder van die Anibrandfees, Karen Basson, sê feeste op Uitenhage werk ook nie oor ‘n langnaweek nie. Anibrand was eers einde April aangebied, maar mense verkies om weg te gaan oor langnaweke.
“Die eerste Mighty Men in Middelburg was oor dieselfde naweek as Anibrand. Dit het ‘n duidelike afname in feesgetalle veroorsaak. Anibrand is toe verskuif na einde Februarie, wat die afgelope paar jaar goed gewerk het.
“Nou het Mighty Men besluit om weer te skuif na die datums van Anibrand. Dit gaan vir seker ons feesgetalle raak en ons sal nie die finansiële verliese kan hanteer nie,” het Van Loggenberg gesê.
Volgens die Anibrand-organiseerders het hulle maande gelede reeds met die Mighty Men organiseerders kontak gemaak om die situasie aan hulle te verduidelik.
“Hulle het glad nie belanggestel in ons probleem wat deur hulle veroorsaak is nie,” het Van Loggenberg gesê.
‘n Anibrand Konsert word begin Maart 2018 in die Uitenhage Binnehuise Sportsentrum gehou.